Il-Kummissjoni Ewropea wieġbet għall-Inizjattiva taċ-Ċittadini Ewropej “Minority Safepack — one million signatures for diversity in Europe” il-ħames inizjattiva ta' suċċess li laħqet aktar minn miljun ċittadin madwar l-UE. L-inizjattiva għandha l-għan li ttejjeb il-protezzjoni ta' persuni li jappartjenu għal minoranzi nazzjonali u lingwistiċi. It-tweġiba tal-Kummissjoni tivvaluta bir-reqqa l-proposti li saru mill-organizzaturi, filwaqt li tistabbilixxi kif il-leġiżlazzjoni tal-UE eżistenti u li ġiet adottata reċentement tappoġġja l-aspetti differenti tal-Inizjattiva taċ-Ċittadini Ewropej. It-tweġiba tiddeskrivi aktar azzjonijiet ta' segwitu. Il-Viċi President għall-Valuri u t-Trasparenza, Věra Jourová stqarret: “Din il-ħames inizjattiva taċ-ċittadini Ewropej ta' suċċess turi li ċ-ċittadini Ewropej iħossuhom impenjati bis-sħiħ u jridu jkunu parti mid-dibattitu pubbliku dwar it-tfassil tal-politika tal-Unjoni. Ir-rispett għad-drittijiet ta' persuni li jappartjenu għal minoranza huwa wieħed mill-valuri ewlenin tal-Unjoni, u l-Kummissjoni hija impenjata li tippromwovi din l-aġenda.” Il-valutazzjoni u s-segwitu tal-Kummissjoni L-inklużjoni u r-rispett għad-diversità kulturali rikka tal-Ewropa huma waħda mill-prijoritajiet u l-objettivi tal-Kummissjoni Ewropea. Ittieħdu firxa wiesgħa ta' miżuri li jindirizzaw diversi aspetti tal-proposti tal-inizjattiva matul l-aħħar snin minn meta l-inizjattiva kienet oriġinarjament ippreżentata fl-2013. Il-Komunikazzjoni tivvaluta kull waħda minn disa' proposti individwali fuq il-merti tagħha stess, filwaqt li tqis il-prinċipji tas-sussidjarjetà u tal-proporzjonalità. Filwaqt li ma ġiet proposta l-ebda miżura leġiżlattiva ulterjuri, l-implimentazzjoni sħiħa tal-leġiżlazzjoni diġà fis-seħħ tipprovdi stimolu qawwi għall-appoġġ tal-minoranzi. Kuntest L-inizjattiva taċ-Ċittadini Ewropej Minority Safepack titlob l-adozzjoni ta' sett ta' atti legali biex tittejjeb il-protezzjoni ta' persuni li jappartjenu għal minoranzi nazzjonali u lingwistiċi u tissaħħaħ id-diversità kulturali u lingwistika fl-Unjoni. L-organizzaturi ppreżentaw uffiċjalment l-Inizjattiva tagħhom lill-Kummissjoni fl-10 ta' Jannar 2020. Hija kienet ġabret b'suċċess 1,128,422 dikjarazzjoni valida ta' appoġġ, u laħqet il-limiti meħtieġa fi 11-il Stat Membru. Il-Kummissjoni laqgħet lill-organizzaturi fil-5 ta' Frar 2020. Fil-15 ta' Ottubru 2020, l-organizzaturi ppreżentaw l-inizjattiva tagħhom u l-proposti tagħha waqt seduta pubblika organizzata fil-Parlament Ewropew. Il-Kummissjoni mbagħad kellha 3 xhur biex tadotta komunikazzjoni li tistabbilixxi l-konklużjonijiet legali u politiċi tagħha dwar l-inizjattiva. L-inizjattiva Minority SafePack ġiet diskussa fis-sessjoni plenarja tal-Parlament Ewropew fl-14 ta' Diċembru 2020. Fir-riżoluzzjoni adottata fis-17 ta' Diċembru 2020, il-Parlament Ewropew esprima l-appoġġ tiegħu għall-inizjattiva. Għal Aktar Informazzjoni: Komunikazzjoni dwar l-Inizjattiva taċ-Ċittadini Ewropej “Minority SafePack - one million signatures for diversity in Europe' Q&A: Inizjattiva taċ-Ċittadini Ewropej: Il-Kummissjoni Ewropea twieġeb għall-inizjattiva “Minority Safepack” Is-sit web tal-ECI: Minority SafePack – one million signatures for diversity in Europe